อนุมัติ 17 โครงการส่งเสริมการประยุกต์ใช้เทคโนโลยีดิจิทัลในชุมชน ยกระดับคุณภาพชีวิตและสร้างรายได้
นายณัฐพล นิมมานพัชรินทร์ ผู้อำนวยการใหญ่ สำนักงานส่งเสริมเศรษฐกิจดิจิทัล(ดีป้า) เปิดเผยว่า ดีป้า เร่งส่งเสริมและสนับสนุนให้ทุกภาคส่วนรวมถึงชุมชนและวิสาหกิจชุมชนเกิดการประยุกต์ใช้เทคโนโลยีและนวัตกรรมดิจิทัล เพื่อขยายขีดความสามารถในการบริหารจัดการธุรกิจ ลดต้นุทนและสร้างรายได้ ในช่วงวิกฤตโควิด-19 โดยที่ประชุมคณะอนุกรรมการพิจารณาการส่งเสริมและสนับสนุน ครั้งที่ 4/2564 มีมติเห็นชอบโครงการที่ขอรับการส่งเสริมและสนับสนุนทั้งสิ้น 17 โครงการ อาทิ  โครงการที่ขอรับการส่งเสริมและสนับสนุนการประยุกต์ใช้เทคโนโลยีอินเตอร์เน็ตของสรรพสิ่งการเกษตรและปศุสัตว์อัจฉริยะ เทคโนโลยีดิจิทัลแพลตฟอร์มและแอปพลิเคชัน และเทคโนโลยีสภาพแวดล้อมเสมือนจริง เพื่อการท่องเที่ยวชุมชน รวมมูลค่าการสนับสนุนกว่า 2.3 ล้านบาท  คาดว่าจะช่วยลดต้นทุนและสร้างรายได้ให้แก่ชุมชนในชนบทไม่น้อยกว่า 4 ล้านบาทต่อปีอย่างไรก็ตาม ดีป้าได้ดำเนินการส่งเสริมและสนับสนุนโครงการที่ขอรับการส่งเสริมและสนับสนุนการประยุกต์ใช้เทคโนโลยีดิจิทัลจากชุมชนในชนบทแล้ว 44 ชุมชน จากเป้าหมายปี 2564 ที่ 65 ชุมชน